ועדת הפנים והגנת הסביבה, כנסת 24, פרוטוקול מספר 30, 2021-10-12 11:00

איתן גינזבורג: אני פותח את הישיבה, נעשו עוד כמה התאמות ואני מבקש מהיועץ המשפטי להציג את ההסכמות.

תומר רוזנר: אני אציג באופן כללי.

איתן גינזבורג: להציג את ההסכמות, בבקשה.

תומר רוזנר: לגבי ועדת המשנה של המועצה הארצית סוכם בדיון שבעצם בנוסף למשקיף מטעם הרשות המקומית הרלוונטית, יצורף משקיף מטעם משרד הכלכלה, מטעם שר הכלכלה.

תומר רוזנר: בנושא של השימושים הממשלתיים, לאחר דין ודברים שהתקיים עם נציגי הממשלה, בעצם גובש נוסח חלופי לשלושת הסעיפים שבהם מדובר.

תומר רוזנר: בגדול, מה שמוצע כרגע על ידי הממשלה ועל דעתנו, כייעוץ משפטי לוועדה, זה להגדיר שלושה מצבים שבהם – סליחה, תחילה יש הצעה להפריד את השימושים שהם שימושים ממשלתיים מובהקים מאותם שימושים שהם שימושים שאינם מובהקים, שיכולים להיות גם בעלות אחרת ולאו דווקא בניהול ובבעלות המדינה, יש להפריד את רשימת צרכי הציבור בסעיף 188, ובשלב השני, בסעיף 189, שבעצם הוא התיקון העיקרי כאן.

תומר רוזנר: מוצע שהסמכות של ועדה מקומית להפקיע תוגבל בשלושה מצבים ,בהסכמת שר האוצר או במצב שיש בו שינוי ייעוד של אותם מקרקעין לייעוד אחר שלא נקבע לגביו שהוא יירשם על שם המדינה.

תומר רוזנר: המצבים הם מצבים שמדובר בשימוש ממשלתי מובהק, שכל המגרש שרוצים להפקיע אותו הוא משמש לאותו שימוש ממשלתי.

תומר רוזנר: המצב השני הוא מצב שבו מדובר במקרקעי ישראל שבהם יש שימוש ממשלתי ונרשמה הערה בפנקסי המקרקעין שמדובר במגרש המנוהל על ידי מינהל הדיור הממשלתי.

תומר רוזנר: והמצב השלישי, בני, תעזור לי במצב השלישי.

+ בני ארביב: המצב הראשון, כמו שאמרת, זה מובהק.

+ בני ארביב: המצב השני זה שנרשמה הוראה בתכנית, שזה יירשם על שם המדינה, והמצב השלישי זה הערה על שם מינהל הדיור הממשלתי במקרקעי ישראל.

תומר רוזנר: בשלושת המצבים האלה יש שתי אפשרויות, או שהוועדה המקומית צריכה לקבל את הסכמת שר האוצר, או שיש החלטה בתכנית לשנות את הייעוד לייעוד אחר, שלא יירשם על שם המדינה, כלומר נגיד לצורך העניין, דרך או משהו כזה ואז אין צורך הסכמת שר האוצר.

תומר רוזנר: זה שינוי מהותי בדיני הפקעות, כפי שאדוני אמר באחת הישיבות הקודמות, שבעצם הממשלה מציעה אותו במסגרת התיקון הזה, שאין קשר בינו לבין התיקונים האחרים, גם על זה דיברנו, של הסבת תעסוקה למשרדים.

תומר רוזנר: אני מציע שיוקרא הנוסח.

איתן גינזבורג: כן, נשמע.

יצחק פינדרוס: איתן, מה עשית עם ההסתייגויות שלי, הורדת אותן?

איתן גינזבורג: לא, עוד לא הצבענו.

איתן גינזבורג: דנו בהן אתמול ועכשיו אנחנו לקראת הצבעה.

איתן גינזבורג: תתכונן.

איתן גינזבורג: בבקשה, להקריא את הנוסח.

רעות בינג: רגע אני רק אציין שהוספנו גם להגדרה של שימוש ציבורי מרפאה.

רעות בינג: בהמשך לדיון שהיה אתמול.

רעות בינג: אני אכוון אתכם, יש בטאבלטים נוסח מעודכן בעמוד 3 שבו, יש את התוספת שעליה דובר עכשיו.

יצחק פינדרוס: זה במסגרת הדיון שלך אתמול איתם?

איתן גינזבורג: כן.

יצחק פינדרוס: זה התיקון?

יצחק פינדרוס: אתה חייב להכניס ישיבה או בית כנסת.

איתן גינזבורג: זה קיים, מוסד דת.

קריאה: ישיבה קיים ממילא.

יצחק פינדרוס: הוא ידע למה אמרתי לו את זה.

איתן גינזבורג: כן.

איתן גינזבורג: רק צריך לתקן פה בעניין הנוסח, זה לא תחנות משטרה, זה תחנת משטרה, תחנת כיבוי אש, כמו תחנה לתחבורה ציבורית, תחנת רכבת, הכול ביחיד צריך להיות.

איתן גינזבורג: אני חושב, או שזה הכול רבים או שהכול יחיד.

איתן גינזבורג: צריך להחליט איך הנוסח.

איתן גינזבורג: בית משפט, בית סוהר, שדה תעופה.

תומר רוזנר: אתה צודק.

תומר רוזנר: אני רק אסביר את התיקון האחרון שאותו לא הסברתי קודם.

תומר רוזנר: בהצעת החוק המקורית הייתה הצעה להגביל את סמכותה של ועדה מקומית עצמאית לשנות תוכניות שיש בהן שימושים ממשלתיים.

תומר רוזנר: ההצעה הזאת מוחלפת כרגע בהצעה שאומרת שהצעת תכנית, שיש בה השפעה על מתחמים שיש בהם שימושים ממשלתיים, כפי שמפורט בנוסח הסעיף, תימסר הודעה למינהל הדיור הממשלתי בנוסף לרשות מקרקעי ישראל על כך שהתכנית הזאת בעצם נדונה בוועדה המקומית, כך שיוכלו לבוא ולהציג את דבריהם ככל שימצא לנכון.

איתן גינזבורג: איפה ההסתייגויות של ח"כ פינדרוס?

איתן גינזבורג: יש?

איתן גינזבורג: טוב.

איתן גינזבורג: חברי כנסת, אם אין התייחסויות נוספות לנושא, אז אני רוצה ראשית להודות על המאמצים הרבים שנעשו כאן ועל הדיונים הרציניים שהתנהלו לאורך הדיון.

איתן גינזבורג: אנחנו נעבור להצבעות על ההסתייגויות ועל נוסח החוק.

יצחק פינדרוס: עקרונית יש שם ארבעה דברים , זה רק לחילופין.

יצחק פינדרוס: ארבעה סעיפים.

יצחק פינדרוס: אני אקל עליך, יש שם ארבעה סעיפים - - -

תומר רוזנר: אתה מעוניין בהצבעה אחת או בהצבעה על כל ההסתייגויות בנפרד?

יצחק פינדרוס: אין לי בעיה.

איתן גינזבורג: אוקי, אז אנחנו נצביע על כל הסתייגויותיו של ח"כ פינדרוס בהצבעה אחת.

יצחק פינדרוס: לא, עקרונית אני כן רוצה שזה יהיה מחולק, השאלה אם יש לזה משמעות.

יצחק פינדרוס: אני רוצה שזה יהיה מחולק לפחות לחמישה תתי הסעיפים האלה.

תומר רוזנר: מה שיגיע למליאה יהיה מחולק.

יצחק פינדרוס: מחולק לא כאחד, אלא כחמישה.

יצחק פינדרוס: כן, חמישה.

יצחק פינדרוס: הצבעה אחת פה על חמישה ויגיע מחולק למליאה.

יצחק פינדרוס: מבחינה טכנית פה אין לי בעיה.

איתן גינזבורג: אז אנחנו נצביע על כל חמש ההסתייגויותכמקשה אחת.

איתן גינזבורג: מי בעד ההסתייגויות של ח"כ פינדרוס, שירים את ידו.

איתן גינזבורג: מי נגד?

איתן גינזבורג: שלושה.

איתן גינזבורג: מי נמנע?

איתן גינזבורג: אין.

איתן גינזבורג: פה אחד ההסתייגויות הוסרו ולא התקבלו.

איתן גינזבורג: לא אושר.

איתן גינזבורג: אנחנו נצביע על נוסח החוק כפי שהוקרא לאורך הדיונים והיום.

יצחק פינדרוס: אני לא רוצה רביזיה כי עידית מעסיקה אותי למעלה עם הבריאות.

איתן גינזבורג: אנחנו מודים לך מראש על הדבר הזה, אדוני.

איתן גינזבורג: מי בעד אישור תיקונים בחוק התכנון והבנייה בכל הנוגע למגרשים המיועדים לתעסוקה ושימושים ממשלתיים ובכל שאר הסעיפים שדנו בהם, ירים את ידו.

איתן גינזבורג: אושר.

יצחק פינדרוס: הייתי מצביע בעד אם הייתה לי זכות הצבעה, אני חושב שזה חוק ראוי.

יצחק פינדרוס: אני חושב שהוא לא מספיק, היה צריך להיות הרבה יותר.

איתן גינזבורג: אנחנו רושמים את תמיכתו של ח"כ יצחק זאב פינדרוס.

יצחק פינדרוס: ההסתייגויות היו רק לשפר אותו.

איתן גינזבורג: ברור.

איתן גינזבורג: אנחנו מודים לחברי הכנסת, מודים לכל צוות משרד האוצר, מינהל התכנון, מינהל הדיור הממשלתי, משרד המשפטים, מרכז שלטון מקומי וכל מי שידו הייתה במעל.

איתן גינזבורג: הנה, עוד חוק עובר למליאה.

איתן גינזבורג: אני רואה שיש חיוכים אז אני שמח שכך הדיון מסתיים.

איתן גינזבורג: תודה רבה חברים, הדיון בנושא זה הסתיים.